ΚΑΝΟΝΙΣΜΟΣ (ΕΚ) αριθ. 1620/95 ΤΗΣ ΕΠΙΤΡΟΠΗΣ της 4ης Ιουλίου 1995 για τροποποίηση του κανονισμού (ΕΟΚ) αριθ. 2427/93 για τροποποίηση του κανονισμού (ΕΟΚ) αριθ. 2075/92 του Συμβουλίου όσον αφορά το κοινοτικό ταμείο έρευνας και ενημέρωσης στον τομέα του καπνού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 περί κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΚ) αριθ. 711/95 (2), και ιδίως το άρθρο 13 παράγραφος 3,
Εκτιμώντας:
ότι ο κανονισμός (ΕΟΚ) αριθ. 2427/93 της Επιτροπής (3), όπως τροποποιήθηκε από τον κανονισμό (ΕΚ) αριθ. 2678/94 (4), έχει θεσπίσει τις λεπτομέρειες εφαρμογής του κανονισμού (ΕΟΚ) αριθ. 2075/92 όσον αφορά το κοινοτικό ταμείο έρευνας και ενημέρωσης στον τομέα του καπνού 7 ότι, μετά την πείρα που αποκτήθηκε, διαπιστώθηκε ότι η εφαρμογή της λογιστικής καταγραφής που προβλέπεται στον κανονισμό (ΕΚ) αριθ. 2678/94 οδηγεί σε πλασματική καταγραφή δαπανών μεγαλύτερων από τις πραγματικές πληρωμές και εσόδων που δεν έχουν εισπραχθεί 7 ότι η μέθοδος αυτή δημιουργεί δυσκολίες δηλώσεως εκ μέρους των κρατών μελών και πρέπει, συνεπώς, να επανεξετασθεί το σύστημα αυτό 7 ότι αυτή η τροποποίηση της λογιστικής καταγραφής δεν θίγει τα δικαιώματα των δικαιούχων 7 ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 10 παράγραφος 2 του κανονισμού (ΕΟΚ) αριθ. 2427/93 αντικαθίσταται από το ακόλουθο κείμενο:
«2. Σύμφωνα με τον κανονισμό (ΕΟΚ) αριθ. 3478/92, από το ποσό της πριμοδότησης που πληρώνεται στους παραγωγούς καθώς και από την απόδοση που πραγματοποιείται από τα κράτη μέλη στις επιχειρήσεις μεταποιήσεως αφαιρείται, κατά τη στιγμή της πληρωμής, η κράτηση που αναφέρεται στην παράγραφο 1.
Το μειωμένο με τον τρόπο αυτό ποσό δηλώνεται από τα κράτη μέλη ως δαπάνη του ΕΓΤΠΕ, τμήμα Εγγυήσεων.».
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Οι λογιστικές εγγραφές που προβλέπονται στο άρθρο 10 παράγραφος 2 εφαρμόζονται για το σύνολο των πριμοδοτήσεων της παραγωγής 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουλίου 1995.